ÜMUMDÜNYA ƏDALƏT EVİ

Rizvan 2020

Dünya bəhailərinə

Sevgili dostlar,

Meydana çıxmaqda olan iki gerçəklik sizə bu sözlərlə xitab etməyə bizi sövq etmişdir. Birinci gerçəklik koronavirus pandemiyasının gətirdiyi məşum və qorxunc təhlükələr barədə bütün dünyada yüksələn agahlıqdır. Bir çox ölkələrdə, bu bəlanı döndərmək üçün rəşadətli və qətiyyətli kollektiv səylərə baxmayaraq vəziyyət artıq ağır olmuşdur, ailələrə və fərdlərə faciə gətirir və bütöv cəmiyyətləri böhranın ağuşuna atır. İztirab və kədər dalğaları bir-birinin ardınca müxtəlif yerləri bürüyür və bu, müxtəlif anlarda müxtəlif millətləri fərqli yollarla zəiflədəcəkdir.

İkinci gerçəklik, günbəgün daha da aydın olan bir gerçəklik isə, canlı yaddaşda bənzəri xatırlanmayan bir çağırış qarşısında Bəhai dünyasının əzilməzliyi və zəifləməyən canlılığıdır. Sizin cavabınız görkəmli olmuşdur. Bir ay öncə, Novruzda sizə yazanda biz normal fəaliyyət tərzi pozulmuş icmaların nümayiş etdirdikləri təsirli keyfiyyətləri vurğulamağa can atırdıq. O vaxtdan bəri keçən həftələrdə, çoxlu dostların getdikcə daha da ciddiləşən məhdudiyyətlərə uyğunlaşmalı olduqları dövrdə baş verənlər bizim heyranlıq hisslərimizi ancaq artırmışdır. Dünyanın başqa yerlərində qazanılmış təcrübələrdən öyrənərək, bəzi icmalar əhali arasında ictimai səhiyyə tələbləri barədə agahlığı yüksəltməyin təhlükəsiz və yaradıcı yollarını tapmışlar. Virusdan və onun yayılmasından meydana çıxan iqtisadi çətinlikdən ən çox risk altında olanlara xüsusi diqqət ayrılmaqdadır; Bəhai Dünya Xəbərləri Xidmətinin yayımladığı təşəbbüslər həyata keçirilməkdə olan saysız-hesabsız təşəbbüslər arasında ancaq bir neçəsidir. Bunlar indiki zamanda ən çox lazım olan o ruhani keyfiyyətləri araşdırmaq, yaymaq və bəsləmək səyləri ilə tamamlanmaqdadır. Bu cür səylərin bir çoxu zərurətən ailə vahidlərində və ya təklikdə baş verir, lakin şərtlərin icazə verdiyi yaxud rabitə vasitələrinin mümkün etdiyi yerlərdə bənzər vəziyyəti bölüşən insanlar arasında fəal surətdə qeyri-adi bir həmrəylik hissi də bəslənməkdədir. Kollektiv tərəqqi üçün belə əhəmiyyətli olan icma həyatı dinamikası zəiflədilməyəcəkdir.

Milli Ruhani Məhfillərin, İşıq Ordusunun yorulmaz generallarının öz icmalarını necə bacarıqla istiqamətləndirdiklərini və onların böhrana cavablarını necə formalaşdırdıqlarını gördükdə biz ruh yüksəkliyi keçiririk. Onlar, həmişə olduğu kimi, sevgi dolu xidmət bayraqlarını qəhrəmancasına yüksəyə qaldıran Müşavirlər və onların köməkçiləri tərəfindən möhkəm surətdə dəstəklənmişlər. Ölkələrindəki çox vaxt sürətlə dəyişən vəziyyətdən daim hali olmaqla, Məhfillər Əmrin işlərinin idarə edilməsi üçün, xüsusilə, həyata keçirilməsi mümkün olan yerlərdə seçkilər keçirmək üçün zəruri tədbirlər görmüşlər. Təsisatlar və agentliklər müntəzəm əlaqələrlə müdrik məsləhət, təskinlikverici inam və sabit təşviq vermişlər. Bir çox hallarda, onlar həmçinin, cəmiyyətlərində açılan diskurslardan irəli gələn konstruktiv mövzuları müəyyən etmişlər. Bizim Novruz müraciətimizdə insanlığın bu dözümlülük sınağının ona daha böyük bəsirət verəcəyi barədə ifadə etdiyimiz gözlənti artıq gerçəkləşməkdədir. Liderlər, görkəmli fikir adamları və şərhçilər son vaxtlara qədər ictimai diskursda əsasən yer almayan təməl konsepsiyaları və cəsarətli canatmaları araşdırmağa başlamışlar. İndiki zamanda bunlar ancaq erkən işartılardır, amma onlar özündə kollektiv agahlıq anının yaxında olması imkanı barədə vəd daşıyır.

Bəhai dünyasının hərəkətdə özünü göstərən əzilməzliyini görməkdən hiss etdiyimiz təskinlik insanlığın başına gələn pandemiyanın nəticələrinə görə kədərimizlə azalır. Əfsus, biz fərqindəyik ki, inananlar və onların yoldaşlarının da qismətinə bu əzablardan pay düşür. İctimai sağlamlıq tələblərinə görə dünyada o qədər insanın riayət etdikləri dostlardan uzaqlıq və münasibətlər bəziləri üçün daimi ayrılığa çevriləcəkdir. Hər doğan sabahla bu yəqin olur ki, gün batana qədər daha çox əzablar yaşanacaqdır. Qoy əbədi aləmlərdə vəd edilən vüsal sevimli kəslərini itirənlərə təskinlik versin. Biz onların ürəklərinin təskinlik tapması və təhsili, məvacibi, evi, hətta dolanışıq ruzisi risk altında olanları Allahın fəzlinin sarması üçün dua edirik. Sizlər və sizin sevdikləriniz, sizin bütün həmvətənləriniz üçün biz Həzrət Bəhaullaha yalvarır, Onun bərəkət və lütflərini diləyirik.

Keçilməli olan yol nə qədər uzun və məşəqqətli olsa da, bu səyahəti başa vurmaqda biz sizin ruh gücünüzə və qətiyyətinizə son dərəcə əminik. Siz başqalarının ehtiyacını özünüzünkündən önə çəkərək, binəsibləri ruhən bəslənməyə qabil edərək, cavablar üçün getdikcə susayanları qane edərək və dünyanın yaxşılaşması üçün işləmək istəyənlərə vasitələr təqdim edərək ümid, iman və comərdlik qaynaqlarından istifadə edirsiniz. Kamali-Mübarəkin sədaqətli ardıcıllarından bundan azını necə gözləyə bilərdik?

[İmzalanmışdır: Ümumdünya Ədalət Evi]